b'\n_START_ARTICLE_\nCerkev svete Katarine, Lendava\n_START_SECTION_\nIz zgodovine\n_START_PARAGRAPH_\nZa \xc4\x8dasa knezov Koclja in Pribine, ki sta s pomo\xc4\x8djo svetih bratov Cirila in Metoda \xc5\xa1irila katoli\xc5\xa1ko vero, se omenja tudi prva cerkev v Lendavi okoli leta 840. Ob prihodu Mad\xc5\xbearov je bila cerkev uni\xc4\x8dena. Leta 1100 zgrajeno cerkev so posvetili Mariji. To je bilo v obdobju prvega mad\xc5\xbearskega kralja \xc5\xa0tefana. Na mestu, kjer stoji dana\xc5\xa1nja cerkev sv. Katarine, je bila v obdobju okrog 1503. leta manj\xc5\xa1a cerkev.  _NEWLINE_Med reformacijo so Banffyji prevzeli luteransko vero in ji ostali zvesti do 1598. leta, ko je Kri\xc5\xa1tof prestopil v katoli\xc5\xa1ko vero, pri gradu pa je dal graditi cerkvico, ki so jo dokon\xc4\x8dali 1608. leta. Leta 1683 je zgorela. Naslednje leto so jo popravili in sezidali oboke, uporabljali pa so jo za verske obrede, dokler ni pri\xc5\xa1el Esterhazy, ki je dal zgraditi v letih 1749\xe2\x80\x931751 sedanjo cerkev, ki so jo posvetili sv. Katarini. V omenjeni rodbini je bila tudi \xc5\xbeenska, ki se je imenovala Katarina._NEWLINE_Posvetil jo je Franc Tauzy, zagreb\xc5\xa1ki \xc5\xa1kof, leta 1751. Za glavnim oltarjem jo krasi slika sv. Katarine Sienske, zavetnice znanosti in \xc5\xa1tudirajo\xc4\x8de mladine. Slika je delo italijanskega slikarja Barazuttija iz leta 1800. Zidavo cerkve so prilagodili cesti, zato ni obrnjena proti vzhodu. V cerkvi so \xc5\xa1tirje stranski oltarji. Zidana je v \xc4\x8distem baro\xc4\x8dnem slogu, katerega pa so razna popravila nekoliko pokvarila. Okoli glavnega oltarja so name\xc5\xa1\xc4\x8deni \xc5\xa1tirje veliki svetniki: sv. Ambro\xc5\xbe, sv. Hieronim, sv. Gregor in sv. Avgu\xc5\xa1tin._NEWLINE_Pod cerkvijo je bila grobnica, v kateri so kot prvega pokopali 1790. leta upravitelja Esterhazyjevega posestva Antona Tarnucia, nazadnje (leta 1916) pa Mihaela Tarnocyja. Iz vizitacijskega zapisnika iz leta 1778 zvemo, da so bili \xc5\xbee tedaj verski obredi v mad\xc5\xbearskem in vendskem ( slovenskem ) jeziku. Tako je tudi zdaj, proti koncu 20. stoletja, kajti  ma\xc5\xa1e so v obeh jezikih. Cerkev sv. Katarine v Lendavi je bila od 1916. leta brez zvonov, kajti za \xc4\x8dasa prve svetovne vojne so jih pretopili v topovske granate. Deset let poz\xc2\xadneje, leta 1926, so dobili nove zvonove._NEWLINE_V lendavsko \xc5\xbeupnijo so vklju\xc4\x8deni tile kraji: Lendava,Trimlini, \xc4\x8centiba, Dolnji in Gornji Lako\xc5\xa1, Gaberje, Kapca, Dolga vas, Mostje, Banuta, Dolina, Pince, Pince-Marof, Benica, Peti\xc5\xa1ovci, Kot ter Lendavske in Dolgova\xc5\xa1ke Gorice.\n_START_SECTION_\nNovej\xc5\xa1i dogodki v \xc5\xbeupniji\n_START_PARAGRAPH_\nLeta 1973 so na cerkvi sv. Katarine postavili nov strelovod, novo \xc5\xbeupni\xc5\xa1\xc4\x8de so v Lendavi za\xc4\x8deli graditi leta 1983. Veliko delo pri vzdr\xc5\xbeevanju so opravili 1991. leta. Na cerkvi so odstranili del zunanjega in notranjega ometa, naredili drena\xc5\xbeo in pod cevi dali grafitno mre\xc5\xbeo, enako na zidove, vse to pa priklju\xc4\x8dili na elektri\xc4\x8dni enosmerni tok.\n_START_SECTION_\nArhitektura\n_START_PARAGRAPH_\nCerkev je baro\xc4\x8dna. Ladja ima polkro\xc5\xbeno zaklju\xc4\x8den prezbiterij. Zakristija je ni\xc5\xbeja in pravokotna, kapela pa je polkro\xc5\xbeno zaklju\xc4\x8dena. Zvonik je na zahodni strani in je bogato profiliran.'